OPDATERET 11.10 med udtalelse fra bankens administrerende direktør, Brian Grønnegaard, og direktørens oprids af historikken i sagen. Finanstilsynet har i forbindelse med tilsynet med Østervrå Andelskasse konstateret, at andelskassen ikke har været tilstrækkelig forudseende i sin kapitalplanlægning og derfor gentagne gange har brudt med kapitalkravene. Det oplyser Finanstilsynet i dag på sin hjemmeside over politianmeldelser. - Finanstilsynet vurderer, at gentagne brud med kapitalkrav, herunder minimumskapitalkrav er et resultat af utilstrækkelig analyse af den virkning, som implementering af nye forretningsområder har på andelskassens kapitalgrundlag i en periode, hvor andelskassen både har en svag indtjening og styringsmæssige mangler, skriver tilsynet på sin hjemmeside. Finanstilsynet har endvidere konstateret, at Østervrå Andelskasse ikke har et tilstrækkeligt overblik over andelskassens samlede risici. Dette har gentagne gange resulteret i påbud, om at andelskassen løbende og minimum en gang årligt skal foretage en gennemgang af risici. - Finanstilsynet bemærker dog, at andelskassen har udført en række justeringer i løbet af 2018. Justeringerne ændrer dog ikke ved, at der er konstateret de ovennævnte overskridelser. Finanstilsynet finder derfor, at der er grundlag for at foretage en politianmeldelse. Finanstilsynet har derfor anmodet Statsadvokaten for Særlig Økonomisk og International Kriminalitet (SØIK) om at indlede politimæssig efterforskning af Østervrå Andelskasse. Østervrå Andelskasse blev også politianmeldt tilbage i 2012, hvor Finanstilsynet politianmeldte tre nordjyske pengeinstitutter, fordi de var for dårlige til at oplyse, hvad lån reelt kostede. Det kan du læse om i artiklen herunder. Andelskassen er et af Danmarks mindste pengeinstitutter, og banken har gennem en årrække modtaget en række påtaler fra Finanstilsynet for blandt andet manglende information og fejl i årsrapporter og brud på solvensbehovet. Bankens nuværende direktør ærgrer sig over, at banken er blevet politianmeldt for forhold, som ifølge ham ligger år tilbage. - Det er selvfølgelig irriterende at skulle håndtere en politianmeldelse her næsten to år senere, hvor ledelse og de ansvarlige er udskiftet. Vi arbejder dog uhindret videre med genopretningsarbejdet, der desværre fortsætter med at være noget mere omfattende end forventet, skriver Brian Grønnegaard i en pressemeddelelse. - Vi er selvfølgelig tilfredse med, at Finanstilsynet anerkender der er sket justeringer, men en politianmeldelse, og så endda for historiske forhold, ødelægger en del af det gode rygte, vi har arbejdet på at opbygge blandt kunder og samarbejdspartnere i forbindelse med vores genopretning af Andelskassen. Direktøren garanterer, at Andelskassen fortsætter som pengeinstitut - også efter politianmeldelsen.

Opsummering:
Finanstilsynet mener, at andelskassen ikke har været tilstrækkelig forudseende i sin kapitalplanlægning. Opdateret med udtalelse fra banken.